Umutambagiro Mutagatifu

Umutambagiro mutagatifu ni igikorwa cyatangijwe na Abraham afatanyije n’umuhungu we Ismail. Bavuga ko Intumwa y’Imana Muhamad ari we waje gutangiza ku mugaragaro icyo gikorwa mu mwaka wa 9 wa Hijiri, ugendeye ku ndangaminsi y’Abayisilamu. 

## Ibyo wamenya
Umutambagiro mutagatifu ukorerwa i Macca mu ngoro yubatswe na Abraham n’umuhungu we Ismail. Abakora Umutambagiro Mutagatifu, bakora ibikorwa bitandukanye birimo amasengesho, gusura ibice bitandukanye by’amateka yaranze Intumwa y’Imana Muhammad no gukora indi mihango itandukanye igamije kwiyegereza Imana cyane. kandi bikaba ari itegeko kuri buri muyisilamu ufite ubushobozi bw’imbaraga z’umubiri n’iz’amafaranga. Ni itegeko rya Isilamu rireba umuntu ufite imyaka y’ubukure warenze imyaka yo kwitwa umwana; si itegeko ku mwana, si itegeko kandi ku muntu ufite uburwayi bwo mu mutwe. Ikindi kandi ku badafite imbaraga z’umubiri bari mu zabukuru cyangwa bafite ubumuga bw’ingingo bashyiriweho uburyo bwo gukora umutambagiro aho bahabwa utugare kugira ngo babashe kuzuza iyo nkingi ya gatanu. Kandi buri gihugu kiba gifite umubare ntarengwa w’abantu bacyo cyagenewe kujyana kuko bitemewe ko umuntu ajya gukora umutambagiro mutagatifu ku giti cye yijyanye atajyanye n’itsinda ry’abaturutse mu gihugu runaka bikaba kandi bibujijwe ko Igihugu cyajyana umunyamahanga. Mu bihe bya kera ibihugu byemererwaga gutwara abanyamahanga baza kubikuraho kuko byagaragaye ko hari abanyagihugu batabonaga ayo mahirwe kubera ko abanyamahanga babaye benshi kandi batanga amafaranga menshi kuko hari ibihugu biba bifite abayisilamu benshi ku buryo umubare bemerewe wuzura bakajya guhagurukira mu bindi bihugu biza guhagarikwa.

## Inkingi Eshanu z'Idini ya Isilamu
Ubundi hari inkingi eshanu idini ya Isilamu ishingiraho zibimburirwa n’ inkinyi yo Kwemera Imana imwe rukumbi na Mohamed akaba intumwa yayo.Inkingi ya Kabiri ni Ugusenga nibura 5 ku munsi, inkingi ya gatatu ni ugutanga ituro ku muyisilamu wese ubushoboye, iryo turo rifasha abatishoboye.  Inkingi ya kane ni Ugusiba mu gihe cy’ukwezi, bigakorwa rimwe mu mwaka, ariko umuyisilamu ubishatse wifuza kubona ibihembo by’Imana, ahobora no gusiba kenshi mu mwaka. Inkingi ya gatanu ni ugukora umutambagiro mutagatifu ubera i Maka,nibura rimwe mu buzima.Ibyo gukora umutambagiro mutagatifu i Maka, Abayisilamu babishingira ku mateka yo mu gitabo gitagatifu Korowani. Kuko aho i Maka ari ho hari inyubako ntagatifu yitwa Kaaba, ikaba yarubatswe ku itegeko ry’Imana yubakwa mu gihe cy’umukurambere Aburahamu. Intumwa y’Imana Mohamed nayo ikomoka mu gisekuru cya Aburahamu yahawe inshingano zo gukomeza kubaka iyo nyubako kugira ngo Abayisilamu bo ku isi yose yajya baza kuyizenguruka baramya Imana.Umuyisilamu wese aho atuye hose ku isi, iyo asenga agomba kuba yerekeje uburanga bwe ahari iyo nyubako ntagatifu ya Kaaba.Mu misigiti yo mu Rwanda Ahubakwa “Minbar” wagereranya n’uruhimbi rwo mu rusengero, hagenwa bikurikije ahari iyo nyubako ntagatifu i Maka muri Arabia Saudite, no mu ngo z’Abayisilamu, ni ko bigenda, Umuyisilamu ugiye gusenga (Gusali) ntiyerekeza uburanga bwe aho abonye, ahubwo baba barigishijwe uko umuntu agena icyerekezo cy’i Maka ahari inyubako ntagatifu ya Kaaba, bityo agasali yerekejeyo isura.Ikindi kandi gituma Abayisilamu bakorera umutambagiro mutagatifu i Maka, ni uko ari ho idini ya isilamu yavukiye, ndetse n’intumwa y’Imana Mohamed akaba ari ho akomoka.Umutambagiro mutagatifu w’i Maka “Hijj” ugira amahame awugenga.Icya mbere ni uko uwukora ahitamo Hajj ashaka gukora kuko irimo amoko atatu ariyo “Tamattou” “Al Qiran” cyangwa “Al Ifrâd”. Yose ikaba imitambagiro yemewe, ariko bamwe mubasobanukiwe n’uyu mutambagiro Hajji  bavuga ko bitandukanira ku bitambo, ngo iyo ufite igitambo ukora Tamattou, ariko udafite igitambo akora uwo mutambagiro witwa Al Ifrad. Ujya gutangira uwo mutambagiro, agomba kubanza akajya kuri imwe muri za “Miqat” esheshatu, ni ukuvuga aho abantu bagomba kunyura aho muri Arabia, bitewe n’aho baje baturutse.  Aho kuri “Miqat” ni ahantu umuntu afatira umugambi w’uko agiye kwitwara mu mutambagiro mutagatifu. Iyo umuntu ageze kuri “Miqat”,ari umugabo agomba kwambara ibyo bita “Ihram”. Ihram ni ibintu bimeze nk’ibitenge cyangwa nk’amashuka y’umweru, kimwe akagikenyera ikindi akakitera, ariko nta kindi ashyiramo imbere, kuko ntibyemewe kwambara ikariso muri icyo gihe cy’umutambagiro. Abagore bo ngo bakomeza kwambara imyambaro yabo isanzwe ariko batipfutse mu maso no ku ntoki. Ku munsi wa 8 w’ukwezi kwa 12 ari na wo wambere w’umutambagiro, abakora umutambagiro mutagatifu barara mu Kibaya kitwa Mina, ni ahantu haba harateguwe neza, hubatswe amahema arimo ibyangombwa byose bikenewe ku Muyisilamu uje mu mutambagiro. Aho rero barara basenga, bavuga ko nta yindi Mana ibaho, bakitunganya, bubahiriza ibijyanye n’umutambagiro byose. Kuri uyu munsi kandi ukora urugendo abanza kujya mu Musigiti wa Al-Haram agasenga isengesho rya saa sita ryitwa “Dhor”. Iyo bukeye mu gitondo ku munsi wa 9, bajya mu Kibaya cya Arafat, aha mu kibaya cya Arafat ahari “Umusozi w’impuhwe “Djabani Rahma” aho Adamu yahuriye na Hawa (Eva) ni ahantu hafatwa nk’ahakomeye muri uwo mutambagiro, kuko barahirirwa, haba haje abahanga bakomeye muri Islamu bakigisha abari mu mutambagiro. Bahamara umunsi wose, bakahasengera bahava izuba rirenze, nimugoba bakarara ahitwa “Mouzdalifa”, ni ahantu hameze nka “transit “ bava mu Kibaya cya Arafat basubira Mina.

## Amashakiro